Genetica

Le genetica (del greco antique γενετικός, de γένεσις - "origine"), un subcampo de biologia, es le scientia de genes, hereditage, e le varietate de organismos. Le facto que organismos heredita qualitates de lor genitores esseva usate desde epochas prehistoric pro meliorar plantas e animales per reproduction distinguente. Ma le scientia moderne de genetica, que tenta comprender le processos de hereditage, comencia solmente con le labores de Gregor Mendel in le medio del seculo 19. Ben que ille non cognosceva le fundamento physic pro hereditage, Mendel ha observate que organismos heredita qualitates per unitates unic de hereditage, que nos ora appella genes.

Genes corresponde a areas in ADN, un molecula componite de un catena de quatro typos de nucleotidos. Le sequentia de iste nucleotidos es le information genetic que organismos heredita. ADN eveni naturalmente in le forma de un catena duple, con nucleotidos a cata latere del catena que se comple mutualmente. Cata medietate del catena pote ager como un modello pro le creation de un nove catena complete. Isto es le methodo pro crear copias de genes hereditabile.

Le sequentia de nucleotidos in un gen es traducite per cellulas pro producer un catena de aminoacidos, que forma proteinas. Le ordine de aminoacidos in le proteina corresponde al ordine de nucleotidos in le gen. Iste relation inter le sequentia de nucleotidos e le sequentia de aminoacidos se appella le codice genetic. Le aminoacidos in un proteina determina como illo se plica pro devenir un forma tridimensional. Iste structura determina alora le rolo del proteina in le cellula. Proteinas executa quasi tote le rolos necessari per le cellulas pro viver. Un cambiamento al ADN in un gen pote cambiar le aminoacidos in un proteina, lo que cambia su forma e rolo. Isto pote haber un effecto dramatic in le cellula e in le organismo total.

Ben que genetica ha un rolo grande in le apparentia e conducta de organismos, il es le combination de genetica con le experientia del organismo que determina le ultime resultato. Per exemplo, durante que genes ha un rolo in determina le grandor de un organismo, le nutrition e altere cosas ha tamben un effecto grande.